Almal is konings en priesters | ASR Martins Ministries
Die vyfvoudige bediening en die gewone lidmate durf die geloofspad op dieselfde vlak aan. Almal word deur God toegerus.
Om dit beter te verstaan moet ons kyk na Jesus se lewe en ervarings toe Hy die aarde bewandel het:
Jesus was nie 'n welkome besoeker toe hy op 30 jarige ouderdom die godsdiens van die Jode deurmekaar kom krap het nie. Hy het die wettiese, dooie godsdiens en geloof van die Joodse leiers onverskrokke aan die kaak kom stel. Hy het nie doekies omgedraai nie. Dit wat Hy op aarde kom vind het was nie wat God ingestel het nie. Dit was 'n dooie godsdiens wat die Joodse leiers van die Ou Testament vir hulleself ingestel het net soos wat die institusionele kerk vir hulleself ingestel het. So het hulle ook in die loop van die jare stelselmatig veranderings ingestel en die "verhoudings geloof" van Abraham, Isak, Jakob, Dawid en Samuel verander in 'n wettiese godsdiens. Dit was ook maar 'n "organisasie geloof". Net soos wat die institusionele kerk van vandag ook gekonfronteer word met die werklikheid van 'n verhoudings geloof, net so het Jesus ook die fariseërs en ander Joodse leiers gekonfronteer.
Dit is egter hier waar die ooreenkoms tussen Joodse leiers en die institusionele kerk ophou. Die Joodse leiers was bose leiers en hulle het vir Jesus Christus totaal verwerp, wat nie die geval is met die institusionele kerk nie. Die institusionele kerk is gevul met pragtige, Gees vervulde leiers en kinders van God wat Hom in gees en in waarheid aanbid met die mooiste motiewe, ywer en gesindheid. Hulle het God lief en wil Hom behaag. Dit is ook dan hoekom God hulle seën en met hulle saamwerk. Dit is per slot van rekening nie hulle skuld dat die kerk die roete geloop het wat dit geloop het nie. Hulle het ook maar geërf wat lank gelede en oor jare plaasgevind het. Ek wil ook net in hierdie verband noem dat ek nou (2012) reeds tien jaar gelede die institusionele kerk verlaat het om behulpsaam te wees met die vestiging van die huiskerk gemeenskap van Suid-Afrika in ons land. Ek is deur God vanuit die institusionele kerk gestuur om dit te doen. Ek is nie uit die institusionele kerk geroep of geneem nie. Ek is met ander woorde 'n afgevaardigde van die ware kerk binne die institusionele kerk. Dit beteken ek is nog steeds deel van die mense van die institusionele kerk en nog steeds baie lief vir hulle. Ek oordeel geeneen van hulle nie en ek vat nog steeds hande met hulle.
Hierdie wêreld was beslis nie 'n vriendelike wêreld vir Jesus nie. Dit moes vir Jesus baie moeilik gewees het. Hy moes soos die indringer tussen hulle gevoel het.
Almal in die vertrek het aan Jesus se lippe gehang en ingedrink wat Hy te sê gehad. Hulle was oorspoel met sy liefde. Hulle het openbarings van Hom gehad wat die menigte daar buite nie van geweet het nie. Dít is die kern van die huiskerk gemeente; hierdie intieme groepering om Jesus. Die godsdienstige leiers van sy tyd was salig onbewus van hierdie openbarings van Jesus. Hierdie intieme vriende van Jesus het egter 'n "ander" Jesus geken wat nie in 'n waas van godsdiens toegewikkel was nie.